Olifanthanteerder in Limpopo deurboorArgieffoto. ŉ Olifanthanteerder veg om sy lewe nadat hy deur ŉ olifant naby Bela-Bela in Limpopo deurboor is, het Beeld Dinsdag berig. David Mupupu (34) van Adventures with Elephants is in ŉ ernstige toestand in die Muelmed-hospitaal in Pretoria nadat die olifant hom Sondag by ŉ privaat wildreservaat aangeval het. Beeld berig Mupupu het sy rug op die olifant gedraai, nadat hy een die olifante gevoer het, waarna die olifant hom bestorm het. Die olifant het sy been deurboor, hom opgetel en teen ŉ boom geslinger. Hy het beserings aan sy been, lewer, gewrig en rugstring opgedoen. Sean Hensman, die eienaar van Adventures with Elephants, het aan Beeld gesê die voorval word ondersoek. – Sapa